頂禮拜4、拜5 是第3 月考，26 hit 工tú 考煞，學校就宣佈後禮拜一結業典禮，原因是為著腸á病流行ê 緣故，提早1 工hioh熱。消息宣佈--出-去，學生gín-á歡喜gah hoah-hiu、phut-phut 跳，可是老師就m̄ 是真願意，因為29結業式，30 kāng款tio̍h 上班，也無趁著siáⁿ-mih,而且koh tio̍h 提早1 工交成績單，交各種紀錄簿，加thiám--ê。
當老師，做成績kā 學生á 評分，che. 是本分，緊做慢做，平平kāng款tio̍h 做，thài tio̍h 差1 工leh 計較？其實m̄ 是計較，26考煞，29就beh 發成績單，也tio̍h 改第3 月考ê 分數，也tio̍h 統計這學期ê 總成績kap記錄各項簿冊，3 工來做，本來就真kiap,chit-má 變做剩2 工，taⁿ. 就趕緊來動手，siuⁿ 慢就做bē 了。「緊事，寬辦，」siuⁿ 緊mā bē-sái,têng-tâⁿ 就麻煩，o͘-ló͘-bo̍k-chhè sian m̄-thang,平常時一再kā 學生講，認真讀冊m̄ 免siuⁿ tì-tiōng 成績，m̄-kuh 學期成績若siuⁿ 馬虎，分bē 出成績好bái ê 工夫，對學生無鼓勵，反倒tńg來hō͘ 學生怨嘆我nah會chiah-nī han-bān,害i 怨慼1 世人，án-ni 老師ê 罪過就大--lo͘。
是真ka-chài拜6、禮拜日2 工是『週休』2 日，管待i 『週休』是1 日iah 2 日，這2日是加班日，拚--落-去-o͘。「緊事，寬辦，」照步來，改好第3 月考考卷，chiah來統計總成績，登記分數，phah 優、甲、乙、丙、丁，詳細寫評語，鼓勵話khah chē--leh,beh 建議改進--ê,上好用口頭個別明說，án-ni khah bē hō͘ 人心酸；koh 來1 學期ê 各種檢查，美勞、音樂、體育kap其他，kāng款bē chhìn-chhái--得，che. 是做老師ê 任務，好老師ê 工夫。
「緊事，寬辦，」m̄-thang o͘-ló͘-bo̍k-chhè,mā m̄ 免siuⁿ 細膩，拖時間。
ke kâng 賺幾nā日：『多跟人家賺了好幾天』。
hioh熱：歇熱，hioh-jo̍ah,『放暑假』。
hoah-hiu:hoah 咻，『大聲喊叫』。
phut-phut 跳：『雀躍』。
可是：khó-sī,khó--sī。
趁著siáⁿ-mih:『賺到什麼便宜』。
加thiám--ê:『惹來更多的疲勞』。
當老師：tng 老師。
thài tio̍h:『哪兒需要？』。
真kiap:『太急促』。
剩：chhun,sīn。
taⁿ. 就：『現在得…』。
têng-tâⁿ 就麻煩：『做錯就糟了』。
o͘-ló͘-bo̍k-chhè:『隨隨便便，敷衍了事』。
tì-tiōng:chū tiòng,『注重』。
bē chhìn-chhái:『不能隨便』。